Manolah Datuak Rajo lelo janyo ambo. Sakali ambo maimbau, sapatah rundiang nan lalu, walaupun Datuak surang nan di imbau, batin dek adaik kasamonyo.Pangana batin ka nan rapek, ujuiek sambah ka nan banyak. Sambah sujuik sambah tasimpuah, sa arek bungka nan piawai, naraco luruih main daun, indak basibak jo basisieh, bukan bahinggo jo babateh.Sambah tajelo di nan rapek, rundiang ta tabua ka nan banyak. Niniak mamak jo panghulu, nan taduduak ateh majilieh, niniak mamak jo ibu bapo, cadiak pandai jo candikeo, nan mudo arieh Budiman, kaum ibu samo di dalam, dalam panggilan ambo juo, salam di Datuak ditimpokan.
Ujuik nyo sambah nan ta unjuak, nyato tawalak diukuran, tabayang barieh jo balabeh, bana bak andai kato bida. Dek curiang barieh dahulu, dek andai pusako lamo, kok basiang di nan tumbuah, jikok manimbang di nan lai, tumbuah sarupo iko kini.
Manuruik papatah cupak jo gantang, dek banyak ragu kok tibo, dek lamo lupo kok datang, manusia basifat khilaf. Agak kok ragu juaronyo, nan tinggi kok kurang anjuang, nan gadang kok kurang amba, sabab dek sasak dengan sampik aluran di ateh kok di bawah, patuik di tangah kok di tapi, kok indak sanang sejahtera, kok kurang aman jo santoso, maaf dimintak banyak-banyak, izin jo rela dari Datuak. Limbak nan dari pado itu, adaik dek duo salanggano, cancang dek duo salandasan, puntiang talatak dihulu, dibawah kiliran taji, asa rundiang kato dahulu, tigo limbago nan tajadi. Partamo sambah-manyambah, kaduo baso jo basi, katigo siriah dengan pinang. Sambah manyambah dalam adaik, tali-batali undang-undang.
Tasabuik bamuluik manih, tapakai baso jo basi, sarato ereang jo gendeang, muluik manih pangarang baso, budi baiak tali pikatan, pahubuang silaturrahim banamo adat sopan santun.
Rajo alam Minangkabau, Pamuncak di Limo Puluah, iyo carano rang namokan.
Ramo-ramo tabang malayang, malayang ka koto tangah, banyaknyo ampek puluah ampek.Indah carano bukan kapalang, talatak di tangah-tangah, dilingkuang urang nan banyak, itu carano pulang pai, dari sipokok ka panggilan, dari pangka lalu ka ujuang, talayok ka ruang tangah, talayang ka ruang tapi, sampai dibujua dilintangi, nyato taunjuak bakeh Datuak, tibo di muko nan basamo. Carano banamo carano basa, datang nan dari tanah banja, buatan tukang sungai pua, tukang banamo Reno Ali, carano bak tiuang katabang, elok carano bak alang ka inggok, ba ukia ba pucuak rabuang, batatah bamego-mego, ba aleh kasap bakain rumin. Panuah barisi kalangkapan, kaganti baso jo basi.
Apolah jinieh kalangkapan, siriahnyo udang tampak hari, siriah tambalang kuku balam, gagangnyo bapantang putuih, buahnyo intan dengan podi, babungo lado basaluak batang, buah diambiak katinaman, daun diambiak kasusuak mandi, usah karatak ritie tido, usah kalayua makin hiduik.
Lorong kapado pinangnyo, pinang baruntuak nan baruntun, bak dasun dibalah duo, bak bawang dibalah ampek, batangnyo nan lingguraian, satahun tupai mamanjek, balun lay sampai kapucuaknyo, tingginyo jambo-jamboan, buahnyo jangkau-jangkauan, jatuah kabawah jadi ambun, banamo si ambun suri.
Lorong kapado sadahnyo, sadahnyo langkitang gadang, dibasuah jo aia ambun, babasuah jo pati santan, diambuih jo lingka cino, dikipeh jo ambi-ambi putiah, nan bagai banak balam, dipalik jo jari manih, bakisa ka jari tangah, mambayang katapak tangan, usah kausak makin panuah.
Lorong kapado gambienyo, kaba barito kami danga, buatan Puti Sarilamak, sapipia jatuah kasiriah, mambayang sampai kamuko, lamaknyo tingga dirangkungan, sarinyo naiak kaparumin, sirahnyo tampak dibibie, pariso maruang tubuah, sehat anggota katujuahnyo.
Lorong kapado nan santonyo, haluih saiknyo dek maraciek, banamo timbakau jao, raciek tukang dari piobang, saheto panjang jaluahnyo, harun satahun pajalanan…… Nak sampai niaik mukasuiknyo, ujuik mufahum naknyo sah.
Siriah sacabiek nak bakunyah, pinang sadidieh nak bagatok, sirahnyo nak dibibia juo. Itunyo jinieh sambah kami, sambah alah salah lah tibo, kato sungguah bana dibari, harapan kami nan basamo, sakian sambah pado Datuak, buni diharap nak kambali,JAWAB OLEH DATUAK/PANGULU
Sutan … [si anu] …jenyo kami, lah sampai kato Sutan.
Sapanjang rundiangan Sutan, nan talimpah kapado kami, kok rundiang dijawek pikie, kato dielo jo mupokaik, adaik limbago iko kini, duduak baduo jo batigo, kato surang dibulati, kato basamo dipaiyokan, lomak siriah lego carano, lomak kato dilega bunyi, samantaro kami balega, mancari kato nan sabuah, sarato bona nan saukuah, mananti malah Sutan sakutiko.
JAWAB SiALEK
Sampai dek angku Datuak/Pangulu.
Sapanjang rundiangan nan katangah, suko lah raso dalam hati, tanang dalam kiro2, kok gayuang lai basambuik, kok kato lai ka bajawab, sapakaik kami mananti, sakitu nyo kajawek angku Datuak/Pangulu.
(kemudian barisan datuak/pangulu dan niniak mamak lainnya bermufakat singkat, mampa iyo jo mampa tidokan sekedarnya, barulah sambah/kato dikembalikan)
JAWAB OLEH DATUAK/PANGULU
Oo Sutan… Sambah babaliak pado Sutan .
Sambah nan talimpah pado kami, kok gayuang mintak disambuik, kato mintak dijawek. manuruik Adaik jo Pusako, lah di paiyo di patidokan, lah dipakai ukua jo jangko, jo niniak mamak panghulu nan hadir ko. Dek duduak baduo jo batigo, duduak basamo jo nan tuo, pangulu ampek jo limo, talalai sambah kambalinyo, ma’af di pinto kapado Sutan.
Lah dipandang jo mungkin patuik, jo alua naraco Adaik, ditiliek barih balabeh, kok luruih lah makan tiliek, bontuak dimakan siku2, lah di aie lapeh tubo, lah diukua makan karek, lakek ubek lah dinan sakik, lah dinan tumbuah kito basiang, lah ateh nan lai kito manimbang.
Hanyo ba’a nyo lai kini, tantang carano nan katangah, nan tahadok kamuko kami, panuah barisi kalangkapan, barisi siriah dengan pinang, saroto sadah dengan gambie, cukuik timbakau diatehnyo. Nan manuruik pinto Sutan, siriah sacabiak mintak dikunyah, pinang sadidiah mintak digatok, kok sadah nak dipaliek, kok gambie nak dipipie, dipaliek jo jari manieh, dibeleang kajari malang, mancayo katapak tangan, sirah nampak dibibie, raso maruang tubuah, tando samo basuko hati. Kan mantun bana kato Sutan ..?
Kok hanyo tantang disinan, lah jadi tangguangan ateh kami. Nan bak kato bida Adaik, kok lai bak kato papatah, lahie jo batin saukuran, isi kuliek umpamo lahie, ganggam arek pegangan taguah, tibolah lukieh dilimbago, habih siriah manjadi sopah, koleknyo tingga dirongkungan, pariso maruang tubuah, sehaik anggota katujuahnyo. Siriah sacabiek lah kami kunyak, kok pinang lah kami gatok, kok sadah lah bapaliek, kok gambie lah bapipie, lah kasanang hati Sutan.
JAWAB SiALEK
Ujuik kato buah rundiangan, nan talimpah kapado kami, bunyilah samo kito danga, rupolah samo kito liek, lah joniah bona bak dibasuah, lah toreh babak ditompi, lah nyato lokang dari kulik, lah nyato ruruik dari tampuak. Nan bak kato gurindam dalam Adaik, nak ulam pucuak manjulai, nak aie pincuran tabik, kok nak cincin galang lah buliah, nak cayo kileklah datang, nak haluih licin lah tibo, salasai rundiang di nan elok, kajadi sasi bungo jo daun, Adaik bajalan sandirinyo, sananglah hati niniak mamak, suko hati ibu jo bapo, gadang hati kasadonyo. Kok data lah balantai papan, licin lah nyato balantai kuliek, sunyi didalam kiro2x, sakitu nyo jawek ka angku Datuak/Pangulu.( arfahmy aap )kari batuah
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn jav_Latn min_Latn min_Latn min_Latn min_Latn min_Latn min_Latn min_Latn min_Latn min_Latn jav_Latn min_Latn